1. **Švytėjimas**

*„Mes patys esame šviesa, mes patys esame saulė...“* (Iš laiško B.Vildžiūnaitei,*1942. VII.12*)

Vytautas Mačernis jau nuo mažens buvo išskirtinė asmenybė. Traukte traukdavo visus savo ypatinga santūria laikysena, mąslumu, mokslo ir kultūros alkiu. Kas tik atsidurdavo jo aplinkoje, patekdavo į mįslingą jo šviesos akiratį. Vytautui, kaip rimtam ir mokytam draugui, dėl įstabaus akių gilumo ir švelnaus nežemiško jų švytėjimo gimnazijoje draugų tarpe buvo prigijusi VYČIO ŠVYČIO pravardė. „Manyje degė toji ugnis, kuri kartais ir mano išorėj nušvisdavo“, – rašė pats poetas.